Bronius Krulikauskas

Bronius Krulikauskas (1934 m. balandžio 23 d. – 1995 m. kovo 18 d.) – Lietuvos dviratininkas. Pirmasis Lietuvos Respublikos dviratininkas, pokaryje startavęs tarptautinėse varžybose. Buvo vienas geriausių Sovietų Sąjungos kaimo jaunimo dviratininkų. TSRS sporto meistras. Nusipelnęs Lietuvos treneris.

 Biografija 

Gimė Bronius Krulikauskas 1934 m. balandžio 23 d., dabartiniame Kaišiadorių rajone, Paparčių kaime (tuomet – Trakų apskritis, Žaslių valsčius). Gyveno Kaišiadoryse, Vilniuje, Grigiškėse.

Tėvas Adomas Krulikauskas – tarnautojas, motina Aleksandra Kačianauskaitė – Krulikauskienė – namų šeimininkė. Šeimoje augo trys vaikai. Vyriausia – sesuo Viktorija Krulikauskaitė-Neimontienė domėjosi gimnastika, rajono gimnastikos komandos narė, I-os respublikinės moksleivių spartakiados dalyvė.
Jaunesnis brolis Antanas Krulikauskas taip pat domėjosi dviračių sportu, buvo antrosios nemuniečių komandos narys, kartu su vyresniuoju broliu siekė pergalių dviračių sporte, 1958 m. įvykdęs I -mą sportinį atskyrį. Mirė 1999 m. rugsėjo 24 d. Palaidotas Kaišiadorių m. kapinėse.

Bronius Krulikauskas mokėsi Kaišiadorių vidurinėje mokykloje, vėliau studijavo elektrotechniką. Dviračių sportą Bronius Krulikauskas pradėjo kultivuoti 1952 metais. Jis buvo sporto draugijos „Nemunas“ (šiuo metu – Lietuvos kaimo sporto klubų sąjungos „Nemunas“), TSRS kaimo jaunimo rinktinės narys. 1959 metais Bronius baigė sąjunginius dviračių sporto trenerių kursus. Dirbo dviračių sporto treneriu, tebedalyvaudamas varžybose. Suteiktas Lietuvos nusipelniusio trenerio vardas. Dirbo Lietuvos kūno kultūros ir sporto komitete.

Mirė 1995 m. kovo 18 d. Vilniuje. Palaidotas Druskininkų miesto kapinėse.

 Pasiekimai 
 1955 m. II Sąjunginėje kaimo fizkultūrininkų spartakiadoje 30 km kroso varžybose iškovojo čempiono medalį, nuotolį įveikęs per 1.12 : 42.0. Startavo ir 100 km komandinėse lenktynėse plentu, kur su V. Venckumi, A. Šiliniu ir A. Indrele iškovojo spartakiados nugalėtojų vardus.
 1956 m. įvykdė sporto meistro normą, TSRS Tautų spartakiadoje daugiadienėse dviračių lenktynėse 2663 km nuotolyje išvystęs 37,4 km per valandą greitį.
 1957 m. balandžio mėnesį Vilkaviškyje vykusiose pirmosiose „Nemuno“ sporto draugijos dviračių varžybose 50 km rungtyje atskiru startu iškovojo čempiono medalį.
 1957 m. gegužės 15 – 26 dienomis daugiadienėse dviračių varžybose Ryga – Vilnius – Ryga tapo lenktynių nugalėtoju.
 1957 m. po rungtynių pakviestas į TSRS kaimo jaunimo rinktinę, su ja startavo liaudies demokratijos šalių dviratininkų lenktynėse Lenkijoje. TSRS rinktinė iškovojo II komandinę vietą – Broniui Krulikauskui įteiktas sidabro medalis. Individualiai sportininkas 150 km nuotolyje iškovojo ketvirtąją vietą.
 1957 m. liepos 3 – 13 dienomis įvykusiose daugiadienėse lenktynėse „Aplink Tarybų Lietuvą“ „Nemuno“ sporto draugijos I komandoje startavęs Bronius Krulikauskas iškovojo II vietą, jo komanda taip pat buvo antra.
 1957 m. Trigubą pergalę Pabaltijo daugiadienėse dviratininkų lenktynėse pasiekė Lietuvos atstovai. Jie nugalėjo komandinėje įskaitoje, varžybose tarp respublikų ir asmeninėje įskaitoje. Pastarojoje laimėtoju tapo Bronius Krulikauskas.
 1958 m. gegužę „Nemuno“ komanda startavo daugiadienėse dviračių varžybose Vilnius – Ryga – Vilnius, kur I vietą laimėjo B. Krulikauskas, 1051 km nuotolyje išvystęs 38,1 km per valandą greitį.
 1958 m. rugsėjo mėnesį daugiadienėse lenktynėse „Aplink Tarybų Lietuvą“ užimta III vieta.
 Dalyvavo daugelyje dviračių sporto varžybų. O Estijos kaimo sporto draugijos „Joud“ dviračių lenktynėse 50 km rungtyje iškovojo III vietą.
 1961 m. daugiadienėse Pabaltijo lenktynėse Ryga – Talinas – Ryga užėmė VI vietą, o kartu su „Nemuno“ komanda, kurios nariu buvo, laimėjo III vietą.

 Šaltiniai 
 Laisvanoriška sporto draugija „Nemunas“:Žinynas/ Sudarytojas Vaclovas Ercmonas. Vilnius: Profleidykla, 1959, p. 6,15, 45-50, 132.
 Jonas Laurinavičius. Su dviračiu – į Lietuvos sporto istoriją. // Kaišiadorių aidai.- 2013 m. kovo 6 d., nuotr..
 Metai ir startai:Tarybų Lietuvos sporto akimirkos/ Sudarytojai: Mindaugas Barysas, Vytautas Gudelis/.- Vilnius: Mintis,1980.- p.75-76., nuotr.
 Bronius Krulikauskas/ Jonas Laurinavičius.- Kaišiadorys, Kaišiadorių krašto žmonės: 100 biografijų, Kaišiadorių muziejus, 2002, p.130-131, nuotr.

Kategorija:Lietuvos dviratininkai
Kategorija:Lietuvos dviračių sporto treneriai